O‘zbekiston Global innovatsion indeks reytingida 7 pog‘ona ko‘tarilib, 86-o‘rinni egalladi

AQShning Kornel universiteti, Fransiyaning Insead biznes maktabi va Butunjahon intellektual mulk tashkiloti Global innovatsion indeks reytingini e’lon qildi. Bu haqda Innovatsion rivojlanish vazirligi axborot xizmati xabar berdi.
O‘zbekiston Global innovatsion indeks reytingida 132 davlat orasida 86-o‘rinni egalladi. Bundan avval O‘zbekiston reytingda 2020-yil 93-o‘rin va 2015-yilda 122-o‘rinlarni egallagan edi.
Reytingga ko‘ra, O‘zbekistonning dunyo miqyosida kuchli indikatorlari quyidagilar: “Ilm-fan va muhandislik sohasida bitiruvchilar soni” — 7-o‘rin, “Biznesni yo‘lga qo‘yishning soddaligi” — 8-o‘rin, “Mehnat unumdorligi” — 8-o‘rin, “Kapitalni yalpi tarzda to‘plash” — 7-o‘rin, “Ta’lim uchun davlat xarajatlari” — 28-o‘rin.
Global innovatsion indeks reytingida Shveysariya — 1-o‘rin, Xitoy — 12-o‘rin, Rossiya — 45-o‘rin, Qozog‘iston — 79-o‘rin, Qirg‘iziston — 98-o‘rin, Tojikiston — 103-o‘rinni egalladi.